Document ID: /roh_data/filtered/fineweb-2-filterrobots_roh.jsonl.gz/7276

Ils dus actuals han in bonus
Urs Marti (PLD) e Tom Leibundgut (Glista libra) han l'avantatg d'esser enconuschents tar votantas e votants. Els han bunas schanzas da vegnir elegids per in'ulteriura perioda ils 5 da zercladur.
La PS en la pole position
Il candidat socialdemocratic Patrik Degiacomi ha lantschà sco emprim sia candidatura, gia il november cura ch'igl è vegnì enconuschent che la suprastanta actuala Doris Caviezel-Hidber chala.
Quai pudess esser in avantatg per il cumbat, cunquai ch'el ha uschia dapli temp per far enconuschent sia persuna e sias posiziuns. Plinavant è la Partida socialdemocratica tradiziunalmain ferma en la chapitala grischuna.
Blers candidats burgais
Las partidas burgaisas da Cuira n'èn betg sa cuvegnidas sin in candidat communabel e preschentan mintgamai in agen candidat:
- Marco Tscholl (PBD)
- Peter Portmann (PCD)
- Hanspeter Hunger (PPS)
- Salome Mathys (PVL)
Il privel è cunquai grond che las vuschs burgaisas vegnan sparpagliadas sin plirs candidats e ch'i na basta betg per in mandat en la suprastanza da Cuira. Sch'i dovra dentant in segund scrutini lura pudessan ils burgais sa concentrar sin in candidat ed uschia cumbatter communablamain cunter la PS.